SA man, vrou in VAE tronk oor swangerskapEmlyn Culverwell en Iryna Nohai. Foto: Facebook. Emlyn Culverwell (29) en sy verloofde, Iryna Nohai (27), is in die Verenigde Arabiese Emirate (VAE) in hegtenis geneem omdat hulle voorhuwelikse seks gehad het. Culverwell is ŉ Suid-Afrikaner wat in Port-Elizabeth in die Oos-Kaap grootgeword het. Hy werk al vyf jaar lank in die VAE. Nohai is oorspronklik van Ukraïne en het ook in die VAE gewerk. Die BBC het berig Nohai het siek gevoel en maagkrampe gekry, waarna Culverwell haar hospitaal toe geneem het. ŉ Dokter het bevestig Nohai is swanger. Culverwell en Nohai is aan die polisie oorhandig, omdat dit onwettig is om voorhuwelikse seks te hê in die VAE. Dit het nou eers aan die lig gekom dat die paartjie in die tronk is, hoewel hulle reeds in Januarie in hegtenis geneem is. Amptelike klagte is nog nie teen die paartjie ingedien nie. Hulle sal egter in aanhouding bly terwyl verdere toetse op Nohai gedoen word. Die Suid-Afrikaanse regering het die paartjie aangeraai om regshulp te kry. Maroela Media het navraag gedoen by Nelson Kgwete, woordvoerder vir die departement van internasionale betrekkinge, maar na verskeie pogings kon hy steeds nie bereik word vir kommentaar nie. Kgwete het wel aan EWN gesê hulle kan nie inmeng met die regsproses van ŉ ander land nie. “Hulle [VAE] is ŉ soewereine staat met die reg om oortredings te vervolg wat as krimineel beskou word onder hul eie wetgewing,” het Kgwete gesê. Indien die paartjie skuldig bevind word, kan hulle tronkstraf kry.